Sonskynfees gaan waarde vir geld bied | Netwerk24
Sonskynfees gaan waarde vir geld bied
15 Februarie 2017 06:03
Dis weer tyd vir die jaarlikse Sonskynfees, wat vanjaar na die Hillcrest Quarry verskuif.
Die fees op 25 Maart is ten bate van die Alta du Toit-nasorgsentrum in Boston in Bellville. Dit het verlede jaar uit sy nate gebars.
Met ongelooflike kunstenaars soos Lollos wat die fees afskop, en Snotkop wat dit afsluit, kan feesgangers uitsien na 'n heerlike dag vol musiek en avontuur.
Met kunstenaars soos Kurt Darren, Ray Dylan, Andriëtte, Amore, die nuwe sensasie Refentse, KayCee, Nadia Louw, Desmond Wells, Joe Forster, Johan C. Venter en Elandre Schwartz beloof die geleentheid om baie besonders en waarde vir geld te wees. Die energieke Pedro Kruger sal as seremoniemeester by die fees optree.
Met verskeie avontuur-uitstallings, 'n kinderspeelarea en heerlike eetgoed kan almal die dag geniet. Daar is ook 'n karp-visvangkompetisie met lekker pryse.
Die hoofborg van die fees is Burma Plant Hire & Mining en hulle borg vanjaar al die kunstenaars, terwyl verskeie kleiner borge en die Hillcrest Quarry ook vanjaar aan boord is. TygerBurger is weer vanjaar die mediaborg.
Die volle opbrengs van die fees sal aangewend word vir die versorging van die 220 intellektueel gestremde volwassenes verbonde aan die nasorgsentrum. Sommige kunstenaars tree gratis of teen 'n verminderde fooi op tydens die fees. Hierdie is dan ook die sentrum se grootste geldinsamelingsprojek vir die jaar.
Kaartjies is beskikbaar by Computicket en die hekke maak reeds om 09:00 oop. Besoek gerus die Sonskynfees se Facebookblad vir meer inligting oor die program.